- SAN MATEO
- <
- 6
- >

6
Tak yex niban jun utzil, man tilisaj rutzijol
1 Can jabal tichajij-ivi', che man tibananej chiquivach re vinak che can yixtajin chubanic re nrajo' re Dios. Roma vo xa quire' xtiban, can man jun c'a rajal-ruq'uixel xtic'ul riq'uin re Irta' re c'o chila' chicaj. 2 Tak yex ye'to' re vinak camas je meba', man c'a tilisaj rutzijol, can ancha'l tak nik'ajan jun trompeta re can nic'axax coma conojel vinak.✡Ro 12.8. Man tiban quire'. Man tiban ancha'l niquiban re vinak re xa ca'e' quipalaj, can niquilisaj rutzijol pa tak calles y pa tak nema-jay re anche' nitzijos-va re ruch'abal re Dios re nibex sinagoga cha, chin che nitamax che otz re ye'tajin chubanic. Can katzij nimbij che re vinak re ye'bano quire', xaxe che niya' quik'ij coma re vinak, reje' can xquic'ul-yan c'a rajal-ruq'uixel re quibanabal. 3 Y tak yex ye'to' re camas je meba', man c'a titzijoj cha jun chic vinak. Can man jun ndoc-va che nutamaj jun chic vinak re yixtajin chubanic. 4 Chin quire' can man jun chic vinak titaman re andex niya'. Pero re Irta' re c'o chila' chicaj, reja' sí rutaman. Reja' can nutz'at re man nitz'et-ta coma re vinak y xtuya' rajal-ruq'uixel chiva. Y re rajal-ruq'uixel re xtuya' chiva, can xtitz'et coma re vinak.
Re Jesús nuc'ut andex rubanic tak nakaban orar
5 Tak yex niban orar,✡Jer 29.12; Lc 18.1; Jn 16.24. man tiban ancha'l niquiban re vinak re xa ca'e' quipalaj. Roma re vinak re' camas niquijo' che ja re anche' jec'o vinak, chire' niquiban-va orar. Re pa tak nema-jay re anche' nitzijos-va re ruch'abal re Dios re nibex sinagoga cha, re pa tak esquinas, xaxe chin que'tz'et. Reje' can ye'pa'e' tak niquiban orar. Y can katzij nimbij chiva, che re vinak re ye'bano quire', xaxe che niya' quik'ij coma re vinak, reje' xa can xquic'ul-yan rajal re quibanabal. 6 Y tak jun chiva yex nuban orar, otz toc pa jay y tutz'apij ru-puerta y c'are' tich'o riq'uin re Rutota' re c'o chila' chicaj. Y astapa' man nutz'at-ta re anchok riq'uin nich'o-va, can rutaman che c'o nic'axan richin. Y re nic'axam-pa richin can nutz'at re man nitz'et-ta coma re vinak y nuya' rajal-ruq'uixel cha. Y re rajal-ruq'uixel✡Jer 17.10. re xtuya' cha, can xtitz'et coma re vinak.
7 Yex tak niban orar,✡Mt 26.39, 42, 44. man tiban ancha'l niquiban re vinak re man quitaman-ta rach re Dios. Roma reje' camas ye'yaloj tak niquiban orar,✡Dn 9.18, 19. y camas ye'quibanala' repetir re mismo ch'abal, reje' niquinojij che xa roma quire' niquiban mare' re Dios can ye'ruc'axaj-pa. Jac'a yex tak niban orar man tiban quire'.✡1 R 18.26; Ec 5.2. 8 Man c'a quixoc ancha'l reje'. Roma re Irta' re c'o chila' chicaj can c'amaje-na tic'utuj cha,✡Sal 139.2. reja' can rutaman chic re andex nic'atzin chiva. 9 Tak yex niban orar, tibana' jun oración ancha'l re':
Karta' Dios yatc'o chila' chicaj,
can-ta conojel re vinak niquiya' ruk'ij re abe'.✡Lc 11.2.
10 Y xte'ka-yan-ta re k'ij tak ja rat re xcabano gobernar.
Y xe-ta re najo' rat re nakaban vova' chuch'ulef, ancha'l niquiban re jec'o aviq'uin chila' chicaj.✡Sal 103.20; Is 6.3.
11 Y taya' chuka' re kavay✡Job 23.12. re nic'atzin chaka k'ij-k'ij.
12 Y can ancha'l nakacuy quimac re vinak re c'o etzelal niquiban chaka, quire-ta xtaban kaq'uin yoj, xtacuy-ta ronojel re man otz-ta re yojtajin chubanic chavach.✡Mt 18.21-35.
13 Y man taya' k'ij che re itzel nuban-ta chaka che yojtzak pa mac, can kojacola' chach.
Xaxe chava rat nakac'utuj-va re', roma ja rat re yatc'o pa kave', c'o a-poder y c'o ak'ij chin nojel tiempo. Amén.✡Jn 17.15; 1 Co 10.13.
14 Vo xa yex nicuy quimac re vinak re c'o etzelal niquiban chiva, re Irta' re c'o chila' chicaj can xquixrucuy chuka' yex.✡Mr 11.25; Ef 4.32; Col 3.13. 15 Y vo xa man nicuy-ta quimac re vinak re c'o etzelal niquiban chiva, chuka' re Irta' re c'o chila' chicaj man xtucuy-ta re imac re yixtajin chubanic chach.✡Mt 18.35; Stg 2.13.
Re Jesús nuc'ut andex rubanic tak niban re ayuno
16 Tak yex niban ayuno, man tiban ancha'l niquiban re vinak re xa ca'e' quipalaj, roma reje' can niquiban cha re quipalaj che ye'bison. Can jalatajnak re quitzubal, chin che can niquitz'at re vinak che reje' quitz'amon rubanic ayuno.✡2 S 12.16; Neh 1.4; Est 4.16; Sal 35.13; 69.10; Is 58.5. Y can katzij nimbij chiva, che re quire' ye'bano, xaxe che niya' quik'ij coma re vinak, reje' can xquic'ul-yan c'a re rajal re quibanabal. 17 Jac'a tak yex niban ayuno, man tiban che can nik'alajin che man yixviynak-ta, xa can jabal ruch'ajic re ipalaj tibana', tiya' ba' ak'om pan ive' y jabal rujiquic tibana' cha re ive'. 18 Chin quire', man nik'alajin-ta chiquivach re vinak che man yixviynak-ta roma itz'amon rubanic ayuno. Xa can xe-ta c'a re Irta' re c'o chila' chicaj atamayon, roma reja' can c'o-apo iviq'uin. Reja' can nutz'at re man nitz'et-ta coma re vinak y reja' xtuya' rajal-ruq'uixel chiva. Re rajal-ruq'uixel re xtuya' chiva, can xtitz'et coma re vinak.
Ja re biyomal chila' chicaj tirayij
19 Man tirayij re biyomal re c'o vova' chach re ruch'ulef,✡Pr 23.4; He 13.5. roma re biyomal re c'o vova' xa nichocoper y chuka' xa nipuser,✡1 Ti 6.17. y chuka' jec'o elek'oma' re ye'lek'an richin. 20 Mare' can tirayij re biyomal re anche' man nichocoper-ta y chuka' man nipuser-ta. Re anche' manak elek'oma' ye'lek'an. Can jac'a re biyomal re c'o chila' chicaj✡1 Ti 6.19; 1 P 1.4. tirayij. 21 Roma re ivánma can nic'ue' anche' c'o-va re ibiyomal, roma can jare' re nirayij.
Re kanak'avach ancha'l jun lámpara
22 Re anak'avach can ye'oc chava, ancha'l ndoc jun lámpara. Y vo xa re anak'avach je otz, can nojel a-cuerpo c'o pa sakil.✡Lc 11.34. 23 Pero vo xa re anak'avach man je otz-ta, ronojel re a-cuerpo c'o pa k'oko'm. Y quire' chuka' riq'uin re Sakil re ruyi'on re Dios pan avánma, vo xa nijalataj re Sakil re',✡2 Co 4.4. can xtik'alajin c'a-pa che pa k'oko'm yatc'o-va, y re k'oko'm re' can xak.✡Ro 1.21.
Re vinak re camas niba ránma chij re biyomal man nitiquir-ta nuban re nrajo' re Dios
24 Y man jun vinak nibano che je ca'e-ta ru-patrón, roma man nitiquir-ta nisamaj quiq'uin che je ca'e' al mismo tiempo. Roma vo xa nrajo' jun chique re je ca'e' ru-patrón, tiene que nutzelaj re jun chic. Y vo xa nunimaj rutzij re jun, man nitiquir-ta nuban quire' riq'uin re jun chic. Mare' manak modo che jun vinak re can ruyi'on ránma riq'uin re biyomal✡1 Ti 6.17. re nitiquir-ta nuban re nrajo' re Dios.✡Lc 16.13; Ga 1.10.
Re Dios nuya' ronojel re nic'atzin chique re je rajc'ual
25 Yen nimbij chiva, che man quixel ch'o'j chucanoxic re ndoc chiva k'ij-k'ij, che anche' xte'vila-va-pa re andex nitaj y re nikum, y anche' xte'c'ama-va-pa itziak. Roma mana-ta re vay re c'o más rajkalen que chach re ic'aslen, y chuka' mana-ta re tziak re c'o más rajkalen que chach re i-cuerpo. Roma re Dios can nuya-va-pa re ivay chin c'o ic'aslen y re itziak chin nicusaj.✡Sal 55.22; Fil 4.6. 26 Titz'eta-na-pa' ch'utak chicop c'o quixic' re ye'ba pa cak'ik', reje' man ye'ticon-ta y manak cosecha niquilisaj juna-juna', y manak chuka' cachoch chin niquiyacala' qui-cosecha. Pero reje' ye'va', roma ja re Irta' re c'o chila' chicaj re nitzuku quichin.✡Job 38.41; Sal 147.9. C'alapa' c'a yex che re Dios man-ta xtuya' ivay, roma yex c'o más ivajkalen que chiquivach re ch'utak chicop c'o quixic' re ye'ba pa cak'ik'. Xa mare' man tinojij más re andex ndoc chiva k'ij-k'ij. 27 Man jun✡Sal 39.5. chiva yex re nitiquir-ta nuban che niq'uiy ba' más rakan, astapa' can elinak ch'o'j chubanic quire'.
28 ¿Y anchique roma tak can yixe'linak ch'o'j chin nivel itziak? Re Dios nuya' itziak. Xaxe titz'eta' re cotz'e'j quibini'an lirio, re jec'o pa tak k'os. Titz'eta' tak ye'q'uiy. Reje' man ye'samaj-ta, y man ye'quimon-ta chin niquiban quitziak. 29 Y c'o jun Rey xuban gobernar pan Israel jun bey can xubini'aj Salomón. Reja' camas rubiyomal y rion tziak re camas je caro re xe'rucusaj, pero man jun bey xucusaj-ta jun rutziak ancha'l jun cotz'e'j.✡1 R 10.4-7. 30 Roma re Dios ja re cotz'e'j jare' re quitziak nuya' chique re k'ayis re jec'o pak'os. Y astapa' re k'ayis man can-ta niyaloj, roma jun tiempo-oc re jabal nitzu'un, y tak nichakij-ka nich'akex pa k'ak', pero man riq'uin re' re Dios can nuvak-va jabal, y vo xa re Dios nuvak jabal re k'ayis, c'alapa' yex che man-ta xtuya' itziak, astapa' yex man can-ta ibanon confiar-ivi'✡Mt 8.26; 14.31; 16.8. riq'uin re Dios, pero reja' can nuya-va itziak.✡Lc 12.28. 31 Mare' yex man quixel ch'o'j chucanoxic re ivay, re nikum y re itziak. 32 Re vinak re can je'elinak ch'o'j chucanoxic quivay, re niquikum y re quitziak, ja re vinak re man quitaman-ta rach re Dios. Jac'a yex c'o re Irta' chila' chicaj y can rutaman chic che jare' re nic'atzin chiva.✡Sal 23.1; 34.9, 10; 37.25; Mr 10.30; Lc 12.31; 18.29, 30; Ro 8.32; Fil 4.19. 33 Mare' re ruc'amon che niban yex ja che tinimaj rutzij re Dios y can titija' ik'ij che nic'uaj jun c'aslen choj chach, can ancha'l re nrajo' reja'. Y vo xa xtiban quire', re Dios xtuya' jun ic'aslen jabal y xtuya' chuka' re nic'atzin chiva.✡1 R 3.11-14; Sal 37.25; Mr 10.30; 1 Ti 4.8. 34 Yex man quixel ch'o'j chunojexic re andex che problemas re xque'ruc'am-pa re k'ij chua'k. Yex xaxe re nitz'at jare' tinojij, roma ronojel k'ij can c'o-va cosas re ye'quic'am-pa, y man nic'atzin-ta che ninojij-yan-apo re xque'ruc'am-pa re k'ij chua'k, roma vo xa quire' niban xa can xtak'ax rue' re problemas re numol-ri' chivij.

- SAN MATEO
- <
- 6
- >

✡6:2 Ro 12.8.

✡6:5 Jer 29.12; Lc 18.1; Jn 16.24.

✡6:6 Jer 17.10.

✡6:7 Mt 26.39, 42, 44.

✡6:7 Dn 9.18, 19.

✡6:7 1 R 18.26; Ec 5.2.

✡6:8 Sal 139.2.

✡6:9 Lc 11.2.

✡6:10 Sal 103.20; Is 6.3.

✡6:11 Job 23.12.

✡6:12 Mt 18.21-35.

✡6:13 Jn 17.15; 1 Co 10.13.

✡6:14 Mr 11.25; Ef 4.32; Col 3.13.

✡6:15 Mt 18.35; Stg 2.13.

✡6:16 2 S 12.16; Neh 1.4; Est 4.16; Sal 35.13; 69.10; Is 58.5.

✡6:19 Pr 23.4; He 13.5.

✡6:19 1 Ti 6.17.

✡6:20 1 Ti 6.19; 1 P 1.4.

✡6:22 Lc 11.34.

✡6:23 2 Co 4.4.

✡6:23 Ro 1.21.

✡6:24 1 Ti 6.17.

✡6:24 Lc 16.13; Ga 1.10.

✡6:25 Sal 55.22; Fil 4.6.

✡6:26 Job 38.41; Sal 147.9.

✡6:27 Sal 39.5.

✡6:29 1 R 10.4-7.

✡6:30 Mt 8.26; 14.31; 16.8.

✡6:30 Lc 12.28.

✡6:32 Sal 23.1; 34.9, 10; 37.25; Mr 10.30; Lc 12.31; 18.29, 30; Ro 8.32; Fil 4.19.

✡6:33 1 R 3.11-14; Sal 37.25; Mr 10.30; 1 Ti 4.8.

© 2012 WBT